Journalist: - Vi må anta at Russland har et statlig støttet dopingsystem
Journalist og forfatter Hajo Seppelt var mannen som sto bak TV-kanalen WRDs avsløring av russernes bruk av xenongass. Saken fikk mye oppmerksomhet i kjølvannet av OL. Nå er Seppelt høyaktuell igjen. - Jeg trodde ikke at det fantes et system i 2014 som har så mange paralleller til det som skjedde i Øst-Tyskland før, sier Seppelt til Sportschau.de. I programomtalen til ARD er kveldens dokumetar beskrevet slik: «2014 var et godt år for idrett i Russland med de olympiske vinterleker i Sotsji, og russiske idrettsutøvere dominerte også andre idrettsarrangementer. Men hva ligger bak triumfene? På våren publiserte internasjonalt respekterte WDR tidligere ukjente metoder i Russland som har vært tvilsomme. Denne filmen presenterer en unik innsikt i et idrettssystem som normalt er helt lukket. Forfatter Hajo Seppelt avslører hemmeligheter og tankevekkende fakta som trolig forklarer mange av de russiske idrettsprestasjonene.»- I kjølvannet av xenongass-saken fikk jeg mange tilbakemeldinger fra folk som mente det var langt større grad av doping i Russland. Jeg startet derfor å jobbe med dette i mars, men at historien skulle utvikle seg slik som dette hadde jeg ikke forventet. Vi må anta at Russland har et statlig støttet dopingsystem med et stort apparat som trekker i trådene, legger han til. Han forteller at flere av kildene i filmen er skremt og føler seg truet. - Noen ønsket å snakke åpent, mens andre turte ikke av frykt. De få modige som greier å snakke, har malt et sjokkerende bilde av realitetene i russisk toppidrett, sier Seppelt. - Sport i Russland er under fullstendig kontroll av regjeringen. De prøver å holde de mørke sidene skjult, men det er en kruttønne som kan eksplodere når som helst, sier samme mann ifølge den nederlandske nyhetssiden NOS. Russiske idrettsmyndigheter har foreløpig ikke kommentert saken.Ingaard Lereim er leder av FIS (det internasjonale skiforbundet) medisinske komite. Han er spent på innholdet i dokumentaren som vises i kveld. Han forteller at president Vladimir Putin styrte antidopingarbeidet i Russland en periode frem til OL i Sotsji. - I Russland er det to antidopingorganer, den ene er statlig styrt. Og en er uavhengig. De er blitt opplært av WADA. Den uavhengige ble satt på porten foran OL, for Putin satte inn gjeng som skulle styre det hele. Da ble det ble bråk. Men Putin styrte det, sier Lereim. - Stoler på Russland og antidopingarbeidet der? - Vi må ta høyde for at mange land prøver seg igjen. Men det blir feil av meg å anklage Russland spesifikt. Men at flere land prøver seg er hevet over tvil. Det vil alltid være ting som kan tas på senga, sier Lereim. Xenongass kan nå påvises i dopingtester. - Vi trodde en stund at vi ikke kunne påvise det, men det kan vi nå, sier Lereim.
Den tyske TV-kanalen ARD sender i kveld en dokumentar der det hevdes fra svært sentrale kilder at russisk idrett styres av doping og korrupsjon.